<classify> TANGU kuingia madarakani, Rais John Magufuli, ameiwezesha sekta ya madini kuchangia kikamilifu katika Pato la Taifa, hasa kutokana na kusimamia ipasavyo ukusanyaji wa mapato ya madini, kuboresha sera na miongozo, pamoja na kuandaa mazingira bora ya ufanyaji kazi wa sekta hiyo.Awali, madini ya tanzanite yanayopatikana Tanzania pekee, uzalishaji wake ulikuwa ni kilo 166 kwa mwaka hasa kwa kipindi kabla ya Rais Magufuli kuingia madarakani, lakini hadi kufikia Septemba mwaka huu uzalishaji wake umeongezeka kufikia kilo 1,091 na kuongeza pato la madini kutoka wastani wa Sh milioni 71 kwa mwaka hadi kufikia Sh bilioni 2.85 kwa mwaka wa fedha uliopita.Kwa upande wa madini ya dhahabu kwa miaka hiyo minne, thamani yake imeongezeka kwa kiasi kikubwa, ambapo mwaka 201718 yaliingizia serikali Sh bilioni 335 tofauti na ilivyokuwa miaka ya nyuma, huku kwa mwaka huu wa fedha lengo ni kukusanya Sh bilioni 470.Akizungumzia undani wa namna ambavyo Rais Magufuli amechangia kwenye mafanikio hayo, Waziri wa Madini, Doto Biteko, amesema ubunifu pamoja na umakini wake kwenye kazi ndio sababu kubwa iliyoiwezesha sekta hiyo kuwa na mchango huo mkubwa.Ametolea mfano wa ubunifu uliochagizwa na Rais Magufuli katika kuimarisha sekta hiyo kuwa ni pamoja na uanzishwaji wa masoko ya madini kila kona ya nchi, ambayo kwa miezi mitano hadi kufikia Julai, mwaka huu yamechangia Sh bilioni 12.4, fedha zilizotokana na makato mbalimbali kama vile mrabaha, tozo ya ukaguzi na ushuru wa huduma. Amesema masoko hayo ndio yamekuwa msingi bora wa ukusanyaji wa mapato na kuongezeka kwa kiwango cha uzalishaji wa madini nchini kwani yamedhibiti utoroshwaji wa madini kwa kiwango kikubwa.Ametaja ubunifu mwingine uliobuniwa na Rais Magufuli ni ujenzi wa ukuta wa mgodi wa Mirerani wenye lengo la kudhibiti wizi wa madini hayo na kuwa hatua hiyo imeongeza uzalishaji wa madini hayo kwa kiasi kikubwa.Amesema Rais Magufuli amezuia uuzwaji wa madini feki ambayo awali yalikuwa yakisambaaa mitaani na wananchi na wageni walikuwa wakiuziwa bila ya kujua, lakini kwa sasa wauzaji wakubwa wamepewa kibali cha kukata na kuongezea thamani madini hayo.Amesema hatua hiyo ni muhimu katika kuimarisha uzalishaji wa madini nchini kwa kuwa wauzaji wanayaongeza thamani na hata kuyauza kwa gharama kubwa ikilinganishwa na ilivyokuwa awali walikuwa wakiuza ghafi na uongezwaji wa thamani ulikuwa ukifanyika zaidi nje ya nchi.Katika kuhakikisha kuwa uongezwaji wa thamani ya madini unafanyika kikamilifu, amebainisha kuwa, serikali imezidi kukiimarisha chuo cha madini mkoani Arusha ili kiwe chenye uwezo wa kuwaandaa wataalamu wengi zaidi waliobobea kwenye sekta ya madini.  <topic>: KITAIFA 